Document ID: 32009R1266

KOMISSION ASETUS (EU) N:o 1266/2009,
annettu 16 päivänä joulukuuta 2009,
tieliikenteen valvontalaitteista annetun neuvoston asetuksen (ETY) N:o 3821/85 mukauttamisesta tekniikan kehitykseen kymmenennen kerran
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionista tehdyn sopimuksen sekä Euroopan unionin toiminnasta tehdyn sopimuksen,
ottaa huomioon tieliikenteen valvontalaitteista 20 päivänä joulukuuta 1985 annetun neuvoston asetuksen (ETY) N:o 3821/85 (1) ja erityisesti sen 17 artiklan 1 kohdan,
sekä katsoo seuraavaa:
(1)
Asetuksen (ETY) N:o 3821/85 1 artiklassa edellytetään, että tieliikenteen valvontalaitteiden on rakenteen, asennuksen, käytön ja testauksen osalta oltava kyseisen asetuksen liitteiden I, I B ja II vaatimusten mukaisia.
(2)
Asetuksen (ETY) N:o 3821/85 5 artiklassa todetaan, että jäsenvaltion on annettava tyyppihyväksyntä digitaaliselle ajopiirturille, jos se on kyseisen asetuksen liitteen I B vaatimusten mukainen.
(3)
Asetuksen (ETY) N:o 3821/85 3 artiklassa edellytetään, että valvontalaite on asennettava ja sitä on käytettävä jäsenvaltiossa rekisteröidyissä asetuksessa tarkoitetuissa ajoneuvoissa.
(4)
Asetuksen (ETY) N:o 3821/85 liitteessä I B vahvistetaan digitaalisen ajopiirturin rakennetta, testausta, asennusta ja tarkastusta koskevat tekniset eritelmät.
(5)
Jotta digitaalista ajopiirturia voidaan kehittää ja parantaa ja sen myötä keventää toimialan hallinnollista taakkaa ja varmistaa, että niin liikenteenharjoittajat kuin kansalliset valvontaviranomaiset saavat varmat tiedot ajoajasta ja lepoajoista, on tarpeen mukauttaa asetuksen (ETY) N:o 3821/85 liite I B tekniikan kehitykseen.
(6)
Tämä asetus ei estä jäsenvaltioita tyyppihyväksymästä tämän asetuksen vaatimusten mukaisia laitteita jo ennen asetuksen soveltamispäivää, jotta entistä varmempia valvontalaitteita voidaan kaupallistaa nopeasti. Tämä asetus ei estä jäsenvaltioita tyyppihyväksymästä ohjelmistoja, joilla nykyiset digitaaliset ajopiirturit päivitetään siten, että ne ovat asetuksen vaatimusten mukaisia.
(7)
Tämä asetus ei edellytä ennen sen soveltamispäivää asennetun toimivan digitaalisen ajopiirturin vaihtamista.
(8)
Digitaalisten ajopiirtureiden valmistajat ovat vakuuttaneet, että olennaisen toimintaedellytyksen tarjoava teollis- ja tekijänoikeuksien käyttömahdollisuus myönnetään kaikille osapuolille vastavuoroisesti oikeudenmukaisin, kohtuullisin ja syrjimättömin ehdoin.
(9)
Jotta yksittäisten tyyppihyväksyttyjen osien ristiinhyväksyntä helpottuisi ja jotta voidaan varmistaa, ettei digitaaliseen ajopiirturiin perustuvien valvontalaitteiden tai niiden osien uusien valmistajien markkinoille tulolle ole esteitä, on tarpeen soveltaa eri osien välisiä teknisiä rajapintoja koskevia kansainvälisiä standardeja.
(10)
Yritysten tekemien lukitusten määrää olisi lisättävä ja siten autettava liikenteenharjoittajia ja yrityksiä täyttämään velvoitteet, jotka niillä on yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY (2) mukaisesti.
(11)
Digitaalisiin ajopiirtureihin olisi sisällytettävä entistä laajempi merkistöjoukko, jolla varmistetaan säännösten asianmukainen täytäntöönpano ja ajoneuvojen tarkastukset ja jota käytetään kuljettajien tunnistamiseen.
(12)
Yhteentoimivuustestit suorittamaan valtuutetun laboratorion olisi ylläpidettävä asianmukaisia luetteloja ja julkistettava ne Internet-sivustolla ja näin autettava toimialaa, valmistajia ja valvontaelimiä markkinoilla olevien nykyisten valmistajien tunnistamisessa sekä maiden ja asiaankuuluvien tunnusten erottamisessa kansainvälisen liikenteen ajoneuvoissa käytettyjen merkkien perusteella sen mukaisesti kuin vuonna 1968 tehdyssä tieliikennettä koskevassa Yhdistyneiden Kansakuntien Wienin yleissopimuksessa on määrätty.
(13)
Jotta maantiekuljetusyrityksiä autettaisiin täyttämään lainmukainen velvollisuus, jonka mukaan tarvittavat tiedot on tallennettava valvontaa varten, olisi määriteltävä yhteiset testieritelmät tyyppihyväksyntöjen myöntämisessä käytettävälle tulostinpaperille.
(14)
Digitaalisen ajopiirturin käytöstä käyttäjille ja kuljettajille aiheutuvan hallinnollisen taakan keventämiseksi ja sen myötä heille koituvien kustannusten vähentämiseksi laitteiden asennusta, aktivointia, kalibrointia ja tarkastusta koskevia säännöksiä olisi yksinkertaistettava ja ne olisi kohdennettava vain sellaiseen ajoon käytettäviin ajoneuvoihin, joka kuuluu tieliikenteen sosiaalilainsäädännön yhdenmukaistamisesta 15 päivänä maaliskuuta 2006 annetun Euroopan parlamentin ja neuvoston asetuksen (EY) N:o 561/2006 (3) mukaisesti kuljettajien ajoaikoja koskevien sääntöjen piiriin.
(15)
Korjaamoiden olisi testattava määräaikaistarkastusten yhteydessä tai muissa tilanteissa, joissa valvontalaite on tarkistettava, kalibroitava, korjattava tai tarkastettava, onko laitteessa käsittelylaitteita tai onko sellaisia käytetty sekä pidettävä kirjaa tällaisista tapauksista, ja näihin lukeutuvat myös sinettien puuttuminen tai murretut sinetit.
(16)
Ylinopeustapaukset olisi tallennettava automaattisesti vain puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle 5 päivänä syyskuuta 2007 annetun Euroopan parlamentin ja neuvoston direktiivin 2007/46/EY (4) liitteessä II määriteltyihin M2-, M3-, N2- tai N3-luokkiin kuuluvien ajoneuvojen digitaalisissa ajopiirtureissa.
(17)
Yhteisen tutkimuskeskuksen selvityksen (Report on the Attacks to Security of the Digital Tachograph and on the Risk Associated With the Introduction of Adaptors to be fitted into Light Vehicles) mukaisesti sähköisen tiedon välittäminen ajoneuvon liikkeen lähteen ja liiketunnistimen välillä olisi suojattava kajoamiselta, esimerkiksi magneettien käytöltä, ja ajoneuvon liikettä koskevat tiedot olisi vahvistettava muista, riippumattomista sisäisistä ja ulkoisista lähteistä.
(18)
Digitaalisen ajopiirturijärjestelmän turvatekniikan eheyden ja luotettavuuden kannalta on tärkeää varmistaa, että kullekin kuljettajalle myönnetään vain yksi ajopiirturikortti. Jotta voidaan estää kuljettajia hakemasta tai pitämästä hallussaan useampaa kuin yhtä voimassa olevaa korttia, jäsenvaltioiden välillä olisi oltava sähköistä tiedonsiirtoa.
(19)
Käyttöliittymää, jolla toimintaa koskevat tiedot syötetään käsin, kun kuljettajat ovat olleet poissa ajoneuvostaan eivätkä ole tuona aikana voineet tallentaa toimintaansa koskevia tietoja kuljettajakortilleen, olisi yksinkertaistettava ja selkiytettävä.
(20)
Kuljettajien kannalta on hyödyllistä, että he näkevät digitaalisen ajopiirturin näytöllä valinnaisia lisätietoja ja voivat poistaa varoitukset silloin, kun ajoneuvoa ajetaan sääntöjen sovellusalan ulkopuolella.
(21)
Tietojen kopiointiin valvontalaitteesta kuluvaa aikaa olisi lyhennettävä teknisiä rajapintoja kehittämällä.
(22)
Jotta järjestelmän luotettavuus säilyisi nykyisin käytössä olevien turvamekanismien tulevasta vanhenemisesta huolimatta, tarvitaan kiireellisiä toimia, joilla varmistetaan ajopiirturilaitteiden tyyppihyväksyntäprosessin jatkuvuus.
(23)
Jotta voidaan varmistaa, että tienvarsitarkastuksissa voidaan määrittää ajomallit ja todenmukaiset ajotallenteet, ajoajan laskentaa ja toimintajaksojen pyöristystä minuuttiin olisi yksinkertaistettava.
(24)
Tässä asetuksessa säädetyt toimenpiteet ovat asetuksen (ETY) N:o 3821/85 18 artiklan mukaisesti perustetun komitean lausunnon mukaiset.
(25)
Asetus (ETY) N:o 3821/85 olisi sen vuoksi muutettava,
ON ANTANUT TÄMÄN ASETUKSEN:
1 artikla
Muutetaan asetuksen (ETY) N:o 3821/85 liite I B tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä lokakuuta 2011. Asetuksen liitteen 3.1, 3.8, 3.9, 3.11, 3.20, 8.2, 9.2, 12.3, 12.4 ja 13 kohtaa sovelletaan kuitenkin 1 päivästä lokakuuta 2012 ja 7.2, 7.3 ja 7.5 kohtaa sovelletaan voimaantulopäivästä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä joulukuuta 2009.

Labels: 7
1
8